Na osnovu člana 106. stav (3) Zakona o visokom obrazovanju Kantona Sarajevo („Službene novine Kantona Sarajevo“, broj 36/22), člana 148. Statuta Univerziteta u Sarajevu, te člana 21. do 27. Pravila studiranja za treći ciklus studija na Univerzitetu u Sarajevu, Odluke Vijeća Centra za interdisciplinarne studije Univerziteta u Sarajevu – „prof. dr. Zdravko Grebo“ broj: 393/23 od 23. 6. 2023. godine, Odluke Senata Univerziteta u Sarajevu o davanju saglasnosti za raspisivanje Konkursa broj: 01-13-20/23 od

19. 7. 2023. godine, Centar za interdisciplinarne studije Univerziteta u Sarajevu – „prof. dr. Zdravko Grebo“ objavljuje

**K O N K U R S**

**za upis treće generacije polaznika Interdisciplinarnog doktorskog studija: Globalne studije, u akademskoj 2023./2024. godini**

**I**

Studij se organizuje u trajanju od tri akademske godine i vrednuje sa 180 ECTS bodova, a njegovim završetkom stiče se akademska titula i naučno zvanje doktor interdisciplinarnih društvenih nauka.

**II**

Pravo upisa na doktorski studij imaju pod jednakim uvjetima državljani BiH i strani državljani, koji ispunjavaju uvjete utvrđene zakonom, Statutom Univerziteta u Sarajevu, Pravilima studiranja za treći ciklus studija Univerziteta u Sarajevu i Nastavnim planom i programom doktorskog studija „Globalne studije“.

**III**

Na Konkurs se mogu prijaviti kandidati koji su stekli diplomu drugog ciklusa studija, integriranog studija, akademskog specijaliste ili magistra nauka prema predbolonjskom sistemu studiranja te stekli 300 ECTS, kao i svi kandidati za koje je nakon postupka priznavanja inostrane visokoškolske kvalifikacije utvrđeno da imaju završeno adekvatno obrazovanje za nastavak studija na trećem ciklusu visokog obrazovanja

**IV**

Konkurs je otvoren za prijem 20 kandidata, a minimalan broj za koji će se organizirati studij je deset kandidata.

**V**

Nastava se izvodi na engleskom jeziku, a jedan izborni predmet se može izvoditi na službenim jezicima Bosne i Hercegovine.

**VI**

Uz prijavu na Konkurs kandidati su obavezni dostaviti:

1. Diploma – I ciklus studija/dodiplomski studij (original ili ovjerena kopija);
2. Uvjerenje o položenim ispitima – I ciklus studija/dodiplomski studij (original ili ovjerena kopija);
3. Diploma – II ciklus studija/postdiplomski studij (original ili ovjerena kopija)
4. Uvjerenje o položenim ispitima – II ciklus studija/postdiplomski studij (original ili ovjerena kopija)
5. Izvod iz matične knjige rođenih (original ili ovjerena kopija)
6. Uvjerenje o državljanstvu (original ili ovjerena kopija, ne starije od 6 mjeseci);
7. Dvije preporuke (original)
8. Biografija sa bibliografijom
9. Rješenje o priznavanju diplome za kandidate koji su stekli prethodno obrazovanje izvan Bosne i Hercegovine, ili potvrdu da je taj postupak priznavanja u toku (original);
10. „Research statement“ – obrazloženje (200-500 riječi) o oblasti istraživanja kojom se kandidat želi baviti

**VII**

Rok za prijavu na Konkurs je 10. 1. 2024. godine, a planirani početak nastave je u februaru 2024. godine.

**VIII**

Visina školarine doktorskog studija iznosi 18.000,00 KM (6.000,00 KM po godini studija koju će studenti plaćati u ratama - dvije rate u jednoj godini studija).

Obrazac Prijave, kao i detaljnije informacije o Programu, mogu se naći na: <http://cis.unsa.ba/en/doctoral-program-global-studies/> Za dodatne informacije kontaktirati Maidu Omanović, putem e-maila: maida.omanovic@cis.unsa.ba

Dokumentaciju je potrebno dostaviti na adresu:

Univerzitet u Sarajevu - Centar za interdisciplinarne studije – “prof. dr. Zdravko Grebo”

Zmaja od Bosne 8 (Kampus), 71000 Sarajevo,

sa naznakom “Prijava za upis na doktorski studij Globalne studije”